Sankthansvejret ser mange steder ud til at blive ganske hæderligt. Dog med risiko for enten regn eller forøget risiko for tørke.

Vejret i aften ser overvejende fint ud, men det bliver en lidt blandet sankthansaften af slagsen. - I den sydvestlige del af landet vil en front med skyer og regn præge vejret en stor del af aftenen - også hen på aftenen, når der skal brændes bål af, siger vagtchef Lars Henriksen, der dog lover bedre sankthansvejr i resten af landet: - Her kan vi godt nok forvente vekslende skydække og enkelte byger, men de vil fortrinsvis husere først på aftenen. Fra omkring kl. 20.00 og frem ser det overvejende tørt ud. Vinden kommer fra det nordvestlige hjørne og vil være let til frisk, men aftager i løbet af aftenen og bliver svag til jævn. Temperaturen kommer til at ligge mellem 10 og 15 grader. Selvom sankthansvejret kan byde på både regn og byger, så er det stadig en god idé at være opmærksom på brandfare, når der skal brændes bål af. Flere steder i landet ligger tørkeindekset nemlig i det rød-orange felt, der signalerer forøget eller høj risiko for tørke.